Diari Oficial de la Generalitat Valenciana


Sumari del DOGV 3487, del 04-05-1999 (1999/3787)

ORDRE de 16 d'abril de 1999 de la Conselleria de Cultura, Educació i Ciència, per la qual es fa pública la convocatòria de subvencions a consells locals de joventut i associacions juvenils d'àmbit local, per a 1999, en matèria de voluntariat.
--------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3487

Data del DOGV
:   04-05-1999

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1999/3787


Data del document
:   16-04-1999

Organisme emissor
:   Conselleria de Cultura, Educació i Ciència

Tipus de document
:   Ordre

Descriptors 

:   * suport econòmic
    * associació
    * jove
    * voluntariat social
    * administració local
    * ajuda pública

ORDRE de 16 d'abril de 1999 de la Conselleria de Cultura, Educació i Ciència, per la qual es fa pública la convocatòria de subvencions a consells locals de joventut i associacions juvenils d'àmbit local, per a 1999, en matèria de voluntariat. [1999/M3787]
  
La Llei 4/1989, de 26 de juny, de la Generalitat Valenciana, sobre l'Institut Valencià de la Joventut, assenyala entre les funcions d'este organisme, fomentar i donar suport al voluntariat en favor de la joventut, i alhora proporcionar el suport econòmic per a la realització de les iniciatives i els projectes dels consells locals de joventut, i també de les associacions juvenils d'àmbit local inscrites en el Cens d'Associacions Juvenils i Entitats Prestadores de Serveis a la Joventut de la Comunitat Valenciana.
  
Reconeguda l'acció voluntària com una inquietud prioritària dins del món associatiu, resulta convenient continuar potenciant les accions que, en este camp, realitzen les entitats juvenils, les quals es van iniciar fa uns quants anys.
  
Per això i fent ús de les competències que em conferix l'article 35 de la Llei 5/1983 de la Generalitat Valenciana, de 30 de desembre, de Govern Valencià,
  
ORDENE
  
Primer
  
Es convoca concurs públic per a la concessió d'ajudes a consells locals de joventut i a associacions juvenils d'àmbit local, per a 1999, en matèria de voluntariat, i s'aproven les bases que regiran la convocatòria i que figuraran com a annex I de l'ordre.
  
Segon
  
L'import global màxim de les ajudes que es concediran serà de quinze milions de pessetes (61.946.877 PTA), a càrrec del capítol IV, línia de subvenció 403/000/99, del pressupost de l'Institut Valencià de la Joventut per a 1999.
  
Disposicions finals
  
Primera
  
Es faculta el director general de l'Institut Valencià de la Joventut perquè dicte les resolucions que calga per complir allò que disposa esta ordre.
  
Segona
  
L'ordre entrarà en vigor el mateix dia de la seua publicació en el Diari Oficial de la Generalitat Valenciana.
  
Tercera
  
Contra esta ordre, que posa fi a la via administrativa, podrà interposar-se recurs contenciós administratiu davant del Tribunal Superior de Justícia de la Comunitat Valenciana, en el termini de dos mesos, o de 10 dies si s'opta per seguir el procediment per a la protecció dels drets fonamentals de la persona, comptadors ambdós a partir de l'endemà de la publicació de l'ordre en el Diari Oficial de la Generalitat Valenciana. Tot això d'acord amb el que disposen els articles 8, 14, 46 i 115 de la Llei 29/1998, de 13 de juliol, Reguladora de la Jurisdicció Contenciosa Administrativa.
  
València, 16 d'abril de 1999
  
El conseller de Cultura, Educació i Ciència,
  
MANUEL TARANCÓN FANDOS
  
ANNEX
  
Bases de la convocatòria
  
Primera. Beneficiaris
  
Podran sol·licitar subvenció, d'acord amb el que disposa la convocatòria, els consells locals de joventut degudament constituïts i inscrits en el Registre de Consells Territorials de Joventut de la Generalitat Valenciana, i les associacions juvenils d'àmbit local constituïdes legalment i inscrites en el Cens d'Associacions Juvenils i Entitats Prestadores de Serveis a la Joventut de la Comunitat Valenciana.
  
Segona. Programes
  
1. El projecte desplegarà activitats en matèria de voluntariat. Les subvencions finançaran el 100% de l'execució del projecte, i l'ajuda màxima que podrà rebre cada entitat serà de 500.000 pessetes.
  
2. Es presentarà un sol projecte per entitat que s'anomenarà Projecte de Voluntariat i que haurà de desplegar, amb una incidència preferent en el sector juvenil, qualsevol de les activitats assenyalades en les àrees següents:
  
- Àrea de serveis socials, en els camps de:
  
- Minusvalidesa
  
- Minories ètniques
  
- Reclusos i exreclusos
  
- Col·lectius de risc (drogodependència i marginació)
  
- Joves marginats sense llar
  
- Immigrants i emigrants
  
- Joves malalts
  
- Formació del voluntariat juvenil
  
- Àrea de defensa i protecció del medi ambient:
  
- projectes de prevenció en pro del medi ambient
  
- projectes de defensa de zones castigades
  
- formació del voluntariat juvenil mediambiental
  
3. No es concedirà subvenció a entitats amb els programes d'activitats següents:
  
- Aquelles que promoguen o justifiquen qualsevol forma de discriminació per raó de raça, sexe, religió o qualsevol altra que atempte contra els drets fonamentals de la persona.
  
- Activitats amb finalitat lucrativa.
  
- Activitats que no estiguen adreçades a les àrees susdites.
  
- Aquelles que fomenten o puguen incitar, directament o indirectament, a l'ús de drogues, alcohol o tabac, o que en facen apologia del consum.
  
- Els programes que no reunisquen les característiques tècniques que n'asseguren la realització.
  
Tercera. Sol·licituds
  
1. Les sol·licituds, ajustades al model de l'annex II, es podran presentar al registre de la seu de l'Institut Valencià de la Joventut (c/ 'Hospital, 11, 46676 València), al de les unitats territorials de l'IVAJ de Castelló (c/ Orfebres Santalínea, 2, 12164) o d'Alacant (pl. Sant Cristòfol, 8-10, baixos, 03836), o en qualsevol dels llocs que establix l'article 38.4 de la Llei de Règim Jurídic de les Administracions Públiques i del Procediment Administratiu Comú.
  
L'admissió a tràmit d'una sol·licitud de subvenció no en generarà cap compromís de concessió.
  
2. La sol·licitud haurà d'anar acompanyada de la documentació següent:
  
- Fotocòpia del document nacional d'identitat del/de la president/a o representant legal.
  
- Codi d'identificació fiscal (CIF)
  
- Programa específic de voluntariat que es desplegarà al 1999, el qual haurà d'incloure les característiques tècniques següents: personal responsable, infraestructura, periodicitat i descripció de les activitats, característiques dels beneficiaris, pressupost i llocs on es realitzaran les activitats, i aportació econòmica de l'entitat i/o dels participants.
  
- Pressupost detallat de l'associació que incloga ingressos i despeses per a 1999.
  
- Pressupost detallat del programa específic de voluntariat per al 1999.
  
- Memòria de les activitats realitzades al 1998, si és procedent.
  
- Un exemplar original de cadascuna de les publicacions realitzades des de l'1 de gener fins al 31 de desembre de 1998.
  
- Fotocòpia de la fitxa d'obertura del compte corrent o llibreta d'estalvis de l'entitat en què es sol·licita l'ingrés de la subvenció.
  
La documentació que no siga original haurà d'estar degudament confrontada.
  
3. El termini de presentació de sol·licituds serà d'un mes comptador a partir de l'endemà de la publicació de l'ordre en el Diari Oficial de la Generalitat Valenciana.
  
D'acord amb la Instrucció 6/1996 de la Secretaria General de la Conselleria de Cultura, Educació i Ciència, si el termini acaba en dies que, encara que no siguen festius, siguen inhàbils, i també els dissabtes i els dies 24 i 31 de desembre, o qualsevol altre que reglamentàriament així es declare, s'entendrà prorrogat fins al primer dia hàbil següent.
  
4. Si les sol·licituds no reunixen els requisits i/o la documentació exigits en el punt 1 d'esta base, es requerirà l'entitat interessada perquè en el termini de 10 dies n'esmene els defectes, tot prevenint-la que, altrament, s'entendrà desistida de la seua sol·licitud i se li arxivarà sense cap tràmit més, segons establix l'article 71.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Quarta. Comissió avaluadora i resolució de la convocatòria
  
1. Es crea la comissió avaluadora per a l'estudi i la valoració de les sol·licituds presentades, que estarà integrada per:
  
- El cap del Servei de Participació Juvenil de l'Institut Valencià de la Joventut.
  
- Tres funcionaris de l'Institut Valencià de la Joventut, designats pel director general.
  
- Tres representants del Consell de la Joventut de la Comunitat Valenciana.
  
- Un funcionari de l'Institut Valencià de la Joventut, que actuarà com a secretari, amb veu i sense vot.
  
El règim jurídic que regularà esta comissió avaluadora serà el de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
2. Correspon al director general de l'Institut Valencià de la Joventut la resolució de la convocatòria, a proposta de la comissió avaluadora.
  
3. Per a la concessió de subvenció es valorarà prioritàriament:
  
- L'aportació econòmica de l'entitat al desplegament del programa
  
- La incidència social de l'entitat i del projecte
  
- La qualitat tècnica del projecte
  
- El nombre de voluntaris participants
  
- La viabilitat del projecte
  
- El fet de ser membre del consell local de joventut (per a les associacions juvenils)
  
4. La resolució d'esta convocatòria es realitzarà en el termini màxim de tres mesos comptadors a partir de l'acabament del termini de presentació de sol·licituds, i s'entendran desestimades si no recau resolució expressa dins d'este termini. Tot açò sense perjudici de l'obligació de resoldre que establix l'article 42.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Contra la resolució, que posa fi a la via administrativa, podrà interposar-se recurs contenciós administratiu davant del Tribunal Superior de Justícia de la Comunitat Valenciana, en el termini de dos mesos, o de 10 dies si s'opta per seguir el procediment per a la protecció dels drets fonamentals de la persona, comptadors ambdós a partir de l'endemà de la notificació de la resolució. Tot això d'acord amb el que disposen els articles 8, 14, 46 i 115 de la Llei 29/1998, de 13 de juliol, Reguladora de la Jurisdicció Contenciosa Administrativa.
  
Quinta. Obligacions dels beneficiaris
  
1. Els beneficiaris de les subvencions hauran de complir les obligacions següents:
  
a) Realitzar l'activitat o adoptar el comportament que fonamenta la concessió de la subvenció.
  
b) Acreditar davant de l'IVAJ la realització de l'activitat o l'adopció del comportament, i també el compliment dels requisits i les condicions que determine la concessió o gaudi de l'ajuda.
  
c) Quant a les subvencions i ajudes concedides, sotmetre's a les actuacions de control financer que corresponen a la Intervenció General.
  
d) Comunicar a l'IVAJ l'obtenció de subvencions o ajudes per a la mateixa finalitat procedents de qualssevol administracions o ens públics.
  
e) Comunicar les modificacions que es produïsquen en el desplegament del programa subvencionat.
  
f) Admetre la presència de supervisors de l'Institut Valencià de la Joventut.
  
g) Consignar, en les publicacions relatives al programa, que l'entitat ha sigut subvencionada per l'Institut Valencià de la Joventut.
  
2. Tota alteració de les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per altres administracions o ens públics o privats, en podrà donar lloc a la modificació de la resolució de la concessió.
  
3. L'import de les subvencions rebudes en cap cas no podrà ser de tal quantia que, aïlladament o en concurrència amb subvencions o ajudes d'altres administracions públiques o d'ens públics o privats, supere el cost de l'activitat que desplegarà el beneficiari.
  
En este cas, si la subvenció principal és l'atorgada per l'IVAJ, procedirà el reintegrament de l'excés obtingut sobre el cost de l'activitat desplegada.
  
Sisena. Justificació i pagament
  
1. Les entitats a les quals s'haja concedit la subvenció la rebran després de la justificació de la finalitat d'aquella, mitjançant la presentació, fins al 30 de novembre de 1999, dels documents següents:
  
a) Factures originals i còpies confrontades corresponents al total de l'import subvencionat.
  
b) Les despeses del personal (nòmines i minutes) que haja treballat directament en el projecte es presentaran juntament amb els models TC1 i TC2 de la cotització a la Seguretat Social, i dels impresos model 110 i 190 del pagament de la retenció de l'IRPF a l'Agència Tributària.
  
c) Aquestes despeses de personal no podran superar el 20% de l'import total subvencionat.
  
d) Les despeses generals derivades del funcionament de l'associació, com ara telèfon, aigua, llum, lloguer, etc., no podran superar el 10% de l'import total subvencionat.
  
e) Certificat de l'Agència Tributària que acredite que l'entitat es troba al corrent de les seues obligacions tributàries en el moment que acabava el termini de presentació de sol·licituds.
  
f) Certificat de la Conselleria d'Economia, Hisenda i Administració Pública que acredite que es troba al corrent de les seues obligacions tributàries a la Comunitat Valenciana en el moment que acabava el termini de presentació de sol·licituds.
  
g) Certificat de la Seguretat Social corresponent que acredite que l'entitat es troba al corrent de les seues obligacions en el moment que acabava el termini de presentació de sol·licituds.
  
h) Memòria que mostre la descripció del projecte de voluntariat, objecte de la subvenció, executat al llarg de 1999, els objectius aconseguits i una valoració del projecte.
  
i) Certificat del tresorer de l'entitat en què es faça constar que l'import de la subvenció està registrat com a ingrés previst dins de la comptabilitat de l'associació per a 1999.
  
j) Certificat del tresorer (per a la justificació de subvencions) en què es relacionen les factures, tot indicant-ne: número de factura, data, concepte, proveïdor i quantitat facturada.